CELEX: 32018R1933
Language: el
Date: 2018-12-10 00:00:00
Title: Κανονισμός (ΕΕ) 2018/1933 του Συμβουλίου, της 10ης Δεκεμβρίου 2018, για την τροποποίηση του κανονισμού (ΕΕ) αριθ. 356/2010 για την επιβολή ορισμένων συγκεκριμένων περιοριστικών μέτρων κατά ορισμένων φυσικών ή νομικών προσώπων, οντοτήτων ή φορέων λόγω της κατάστασης στη Σομαλία

11.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/9
               
            
         ΚΑΝΟΝΙΣΜΟΣ (ΕΕ) 2018/1933 ΤΟΥ ΣΥΜΒΟΥΛΙΟΥ
         της 10ης Δεκεμβρίου 2018
         για την τροποποίηση του κανονισμού (ΕΕ) αριθ. 356/2010 για την επιβολή ορισμένων συγκεκριμένων περιοριστικών μέτρων κατά ορισμένων φυσικών ή νομικών προσώπων, οντοτήτων ή φορέων λόγω της κατάστασης στη Σομαλία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
         Έχοντας υπόψη την απόφαση 2010/231/ΚΕΠΠΑ του Συμβουλίου, της 26ης Απριλίου 2010, για περιοριστικά μέτρα κατά της Σομαλίας και για την κατάργηση της κοινής θέσης 2009/138/ΚΕΠΠΑ (1),
         Έχοντας υπόψη την κοινή πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 356/2010 του Συμβουλίου (2) θέτει σε ισχύ τα μέτρα που προβλέπονται στην απόφαση 2010/231/ΚΕΠΠΑ.
                  
               
                     (2)
                  
                  
                     Στις 14 Νοεμβρίου 2018, το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 2444 (2008) η οποία προβλέπει ότι ένα από τα κριτήρια καταχώρησης σύμφωνα με την απόφαση 1844 (2018) είναι η εμπλοκή ή παροχή στήριξης στην τέλεση πράξεων οι οποίες απειλούν την ειρήνη, την ασφάλεια ή τη σταθερότητα της Σομαλίας, και αποφασίζει ότι οι εν λόγω πράξεις μπορεί επίσης να περιλαμβάνουν, αλλά χωρίς να περιορίζεται σε αυτά, τον σχεδιασμό, την καθοδήγηση ή την τέλεση πράξεων που περιλαμβάνουν σεξουαλική και έμφυλη βία.
                  
               
                     (3)
                  
                  
                     Η απόφαση (ΚΕΠΠΑ) 2018/1945 (3) τροποποίησε την απόφαση 2010/231/ΚΕΠΠΑ, ώστε να λαμβάνει υπόψη τις αλλαγές στην απόφαση 2444 (2018) του ΣΑΗΕ.
                  
               
                     (4)
                  
                  
                     Τα μέτρα αυτά εμπίπτουν στο πεδίο εφαρμογής της Συνθήκης και, επομένως, απαιτείται κανονιστική δράση στο επίπεδο της Ένωσης, κυρίως για να διασφαλιστεί η ομοιόμορφη εφαρμογή τους σε όλα τα κράτη μέλη.
                  
               
                     (5)
                  
                  
                     Κατά συνέπεια, θα πρέπει να τροποποιηθεί αναλόγως ο κανονισμός (ΕΕ) 356/2010,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 2 παράγραφος 3 στοιχείο α) του κανονισμού (ΕΕ) αριθ. 356/2010 αντικαθίσταται από το ακόλουθο κείμενο:
            
                        «α)
                     
                     
                        εμπλέκονται ή υποστηρίζουν πράξεις οι οποίες απειλούν την ειρήνη, την ασφάλεια ή τη σταθερότητα της Σομαλίας, όπου οι εν λόγω πράξεις συμπεριλαμβάνουν, αλλά χωρίς να περιορίζονται σε αυτά:
                        
                                    i)
                                 
                                 
                                    το σχεδιασμό, την καθοδήγηση ή της τέλεση πράξεων που περιλαμβάνουν σεξουαλική και έμφυλη βία
                                 
                              
                                    ii)
                                 
                                 
                                    πράξεις που απειλούν τη διαδικασία ειρήνευσης και συμφιλίωσης στη Σομαλία
                                 
                              
                                    iii)
                                 
                                 
                                    πράξεις που απειλούν με βία την ομοσπονδιακή κυβέρνηση της Σομαλίας ή την αποστολή της Αφρικανικής Ένωσης στη Σομαλία (AMISOM).».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Δεκεμβρίου 2018.
            
               
                  Για το Συμβούλιο
               
               
                  H Πρόεδρος
               
               F. MOGHERINI
            
         
         
            (1)  Απόφαση 2010/231/ΚΕΠΠΑ του Συμβουλίου, της 26ης Απριλίου 2010, για περιοριστικά μέτρα κατά της Σομαλίας και για την κατάργηση της κοινής θέσης 2009/138/ΚΕΠΠΑ (ΕΕ L 105 της 27.4.2010, σ. 17).
         
            (2)  Κανονισμός (ΕΕ) αριθ. 356/2010 του Συμβουλίου, της 26ης Απριλίου 2010, για την επιβολή ορισμένων συγκεκριμένων περιοριστικών μέτρων κατά ορισμένων φυσικών ή νομικών προσώπων, οντοτήτων ή φορέων λόγω της κατάστασης στη Σομαλία (ΕΕ L 105 της 27.4.2010, σ. 1).
         
            (3)  Απόφαση (ΚΕΠΠΑ) 2018/1945 του Συμβουλίου, της 10ης Δεκεμβρίου 2018, που τροποποιεί την απόφαση 2010/231/ΚΕΠΠΑ για περιοριστικά μέτρα κατά της Σομαλίας (βλ. σελίδα 61 της παρούσας Επίσημης Εφημερίδας).